AOT เปิดประมูลพื้นที่พาณิชย์สุวรรณภูมิกว่า 3 หมื่นตร.ม.ใน Q4/60 
AOT เตรียมเปิดประมูลพื้นที่พาณิชย์เดิม-พื้นที่ใหม่สุวรรณภูมิรวมกว่า 3 หมื่นตร.ม.ใน Q4/60 คาดงวดปี 60 รายได้พื้นที่เชิงพาณิชย์เพิ่มอีกกว่า 1.5 พันลบ.จากดอนเมือง-ภูเก็ต คาดผลงานงวด H2/60 ดีกว่า H1/60 หลังจำนวนผู้โดยสารงวด 9 เดือนโตทะลุเป้า
21 มิ.ย. 2560

นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT หรือ ทอท. เปิดเผยว่า บริษัทเตรียมเปิดประมูลพื้นที่เชิงพาณิชย์ในท่าอากาศยานสุวรรณภูมิราวไตรมาส 4/60 และสรุปผลต้นปี 61 ทั้งพื้นที่เชิงพาณิชย์เดิมที่กลุ่มคิงเพาเวอร์รับสัมปทาน 2.5 แสนตร.ม.ซึ่งจะหมดอายุสัมปทานในเดือน ก.ย.63 และพื้นที่ใหม่ในอาคารแซทเทิลไลท์อีกอย่างน้อย 1 หมื่นตร.ม.จากพื้นที่ทั้งหมด 2.1-2.2 หมื่นตร.ม.
ขณะเดียวกันท่าอากาศยานดอนเมืองก็อยู่ระหว่างการเปิดประมูลพื้นที่เชิงพาณิชย์ในอาคารระหว่างประเทศ ซึ่งจะยื่นซองประมูลในวันที่ 11 ก.ค.นี้
ทั้งนี้ ในงวดปี 60 AOT มีรายได้จากพื้นที่เชิงพาณิชย์เพิ่มขึ้นมากว่า 1.5 พันล้านบาท โดยมาจากท่าอากาศยานดอนเมือง ประมาณ 1 พันล้านบาท จากปีก่อนมีรายได้ 357.97 ล้านบาท และจากท่าอากาศยานภูเก็ตที่คาดว่าจะมีรายได้ประดันขั้นต่ำ 500 ล้านบาท จากเดิมไม่มีรายได้จากพื้นที่เชิงพาณิชย์เลย
ดังนั้น หลังจากขยายพื้นที่เชิงพาณิชย์ที่สามารถสร้างรายได้เพิ่มขึ้น ทำให้บริษัทคาดว่าในงวดปี 64 (ต.ค.63-ก.ย.64) บริษัทจะมีรายได้ที่ไม่เกี่ยวกับกิจกรรมการบิน (Non-Aero) เพิ่มขึ้น และมีสัดส่วนสูงขึ้นเป็น 50% ตามแผนงานที่วางไว้ จากปัจจุบัน (เดือน มี.ค.60) สัดส่วนอยู่ที่ 43%
ขณะที่การเดินหน้าพัฒนาพื้นที่เชิงพาณิชย์ หรือ แปลง 37 ในท่าอากาศยานสุวรรณภูมิที่มีพื้นที่ราว 600-700 ไร่ ต้องรอผลการหารือกับกรมธนารักษ์เกี่ยวกับผลประโยชน์ตอบแทนเสียก่อน โดยคาดจะสรุปได้ในเดือน ก.ย.นี้ หากกรมธนารักษ์จัดเก็บในอัตราที่คุ้มค่าการลงทุนของ AOT ก็จะตัดสินใจดำเนินการ
ส่วนการดำเนินโครงการพัฒนาท่าอากาศยานสุวรรณภูมิ ระยะที่ 2,  โครงการพัฒนาท่าอากาศยานดอนเมือง ระยะที่ 3, โครงการพัฒนาท่าอากาศยานเชียงใหม่ และโครงการพัฒนาท่าอากาศยานหาดใหญ่ ก็จะเร่งดำเนินการให้เร็วขึ้น 1-2 เดือน โดยจะทยอยนำเสนอโครงการเข้าสู่การพิจารณาของคณะกรรมการบริษัทให้ได้หมดภายในสิ้นปี 60
นายนิตินัย ยังคาดว่า แนวโน้มผลประกอบการในครึ่งหลังปี 60 (เม.ย.-ก.ย.60) น่าจะดีกว่าครึ่งปีแรก เนื่องจากจำนวนยอดผู้โดยสารในช่วง 9 เดือนของปี 60  (ต.ค.59-มิ.ย.60) เติบโต 7.0-7.3% สูงกว่าเป้าหมายยอดจำนวนผู้โดยสารทั้งปีที่ตั้งไว้ว่าจะเติบโต 7%
 